Venäjän strategisten tutkimusten instituutin Suomen ja Pohjoismaiden edustaja, dosentti Johan Bäckman sai Venäjältä kutsun vaalitarkkailutehtäviin Krimille.

Kansanäänestys järjestetään sunnuntaina. ALEKSEY MYAKISHEV

Krimillä järjestetään sunnuntaina kansanäänestys jossa kysytään, haluavatko krimiläiset liittää alueen Venäjän federaatioon vai palata Krimin laajaan vuoden 1992 autonomiaan.

Krimin alueparlamentti uskoo, että yli 70 prosenttia krimiläisistä aikoo äänestää Venäjään liittymisen puolesta.

Bäckmanin mukaan Venäjä on kutsunut kansainväliseen vaalitarkkailuryhmään useita osallistujia. Kansainvälisellä läsnäololla halutaan varmistaa vaalien laillisuus.

Euroopan turvallisuus- ja yhteistyöjärjestön Etyjin edustajia ei toistaiseksi ole kelpuutettu valvomaan Krimin vaaleja. Etyjin Suomen valtuuskunnan puheenjohtajan Ilkka Kanervan mukaan mitään kutsua vaalitarkkailutehtäviin ei ainakaan sunnuntaihin mennessä ollut saapunut. Myös Etyjin sotilastarkkailijoiden pääsy Krimin niemimaalle on toistuvasti viime päivinä estetty.

Ukraina ja länsimaat ovat tuominneet Krimin aluehallinnon järjestämän kansanäänestyksen laittomaksi.

Venäjän duuma puolestaan on valmis hyväksymään Krimin liittymiseen Venäjään nopealla aikataululla, mikäli krimiläiset äänestävät liittymisen puolesta.